2003/867/EY: Komission päätös, tehty 1 päivänä joulukuuta 2003, luvan antamisesta salatrimien saattamiseksi markkinoille elintarvikkeiden uusina ainesosina Euroopan parlamentin ja neuvoston asetuksen (EY) N:o 258/97 mukaisesti (tiedoksiannettu numerolla K(2003) 4408)



Virallinen lehti nro L 326 , 13/12/2003 s. 0032 - 0034



Komission päätös, tehty 1 päivänä joulukuuta 2003, luvan antamisesta salatrimien saattamiseksi markkinoille elintarvikkeiden uusina ainesosina Euroopan parlamentin ja neuvoston asetuksen (EY) N:o 258/97 mukaisesti (tiedoksiannettu numerolla K(2003) 4408) (Ainoastaan tanskankielinen teksti on todistusvoimainen) (2003/867/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97(1) ja erityisesti sen 7 artiklan, sekä katsoo seuraavaa: (1) Danisco-yritys, entiseltä nimeltään Cultor Food Science, toimitti Yhdistyneen kuningaskunnan toimivaltaisille viranomaisille 28 päivänä kesäkuuta 1999 hakemuksen, joka koskee salatrimien saattamista yhteisön markkinoille elintarvikkeiden uusina ainesosina. (2) Salatrimit ovat ryhmä vähäenergisiä triasyyliglyseridejä, jotka on kehitetty käytettäväksi rasvankorvikkeina. (3) Yhdistyneen kuningaskunnan toimivaltaiset viranomaiset tekivät ensiarvioinnin. Komissio toimitti ensiarviointiraportin kaikille jäsenvaltioille 22 päivänä marraskuuta 1999. (4) Asetuksen 6 artiklan 4 kohdassa säädetyssä 60 päivän määräajassa esitettiin perusteltuja muistutuksia kyseisen tuotteen saattamisesta markkinoille. (5) Elintarvikealan tiedekomiteaa kuultiin asiasta asetuksen 11 artiklan mukaisesti. Se antoi 13 päivänä joulukuuta 2001 lausunnon, jonka mukaan salatrimejä on turvallista käyttää ihmisravintona. (6) Elintarvikealan tiedekomitea totesi, että joissakin ihmisillä tehdyissä salatrimien siedettävyyttä selvittävissä kokeissa ainoiksi haitallisiksi vaikutuksiksi osoittautuivat ruoansulatusvaivat, jos valmistetta nautitaan suuria määriä (eli yli 30 grammaa vuorokaudessa). Tällaiset gastrointestinaalisen intoleranssin aiheuttamat vaivat voidaan yleensä ratkaista helposti siten, että henkilö ei nauti valmistetta, mikäli hän tietää sen aiheuttavan itselleen ongelmia. Tämän vuoksi on asianmukaista mainita pakkausmerkinnöissä, että valmisteen liiallinen nauttiminen saattaa johtaa ruoansulatusvaivoihin. (7) Elintarvikealan tiedekomitea totesi lisäksi, ettei niitä vaikutuksia ole dokumentoitu, joita salatrimejä sisältävien elintarvikkeiden nauttimisella saattaa olla alle 16-vuotiaille lapsille, koska tässä väestöryhmässä ei kovin todennäköisesti nautita tuotteita, jotka on tarkoitettu pääasiassa niille, jotka pyrkivät painonhallintaan valitsemalla vähäenergisen ruokavalion. Tämän vuoksi on asianmukaista mainita pakkausmerkinnöissä, ettei salatrimejä sisältäviä tuotteita ole tarkoitettu lapsille. (8) Elintarvikkeiden ja elintarvikkeiden ainesosien energiasisällön ilmoittamisesta säädetään elintarvikkeiden ravintoarvomerkinnöistä 24 päivänä syyskuuta 1990 annetussa neuvoston direktiivissä 90/496/ETY(2). (9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Salatrimit, sellaisina kuin ne on määritelty liitteessä, voidaan saattaa markkinoille yhteisössä elintarvikkeiden uusina ainesosina käytettäviksi leipomotuotteissa ja makeisissa. 2 artikla Maininta "vähäenergistä rasvaa (salatrimejä)" on esitettävä tuotteen pakkausmerkinnöissä tai salatrimejä sisältävien tuotteiden ainesosaluettelossa. Merkinnöissä on ilmoitettava, että liiallinen käyttö saattaa johtaa ruoansulatushäiriöihin. Merkinnöissä on ilmoitettava, ettei tuotteita ole tarkoitettu lasten käyttöön. 3 artikla Tämä päätös on osoitettu Danisco A/S:lle, Langebrogade 1, PO Box 17, DK-1001 Kööpenhamina K, Tanska. Tehty Brysselissä 1 päivänä joulukuuta 2003. Komission puolesta David Byrne Komission jäsen (1) EYVL L 43, 14.2.1997, s. 1. (2) EYVL L 276, 6.10.1990, s. 40. LIITE SALATRIMIEN KOOSTUMUSERITTELY Määritelmä: Salatrim on kansainvälisesti tunnustettu(1) lyhenne pitkä- ja lyhytketjuisille asyylitriglyseridimolekyyleille (short and long chain acyl triglyceride molecules). Salatrim valmistetaan triasetiinin, tripropioniinin, tributyriinin tai niiden seosten ei-entsymaattisella vaihtoesteröinnillä hydratun rapsi/rypsi-, soija-, puuvillansiemen- tai auringonkukansiemenöljyn kanssa. Kuvaus: Vaihtelee kirkkaan hieman ruskean nesteen ja kirkasvärisen, vahamaisen kiinteän aineen välillä huoneenlämpötilassa. Siinä ei ole kiinteitä hiukkasia eikä sillä ole vierasta tai härskiintynyttä hajua. Glyseroliesterien jakaantuminen: >TAULUKON PAIKKA> Rasvahappokoostumus: >TAULUKON PAIKKA> Triasyyliglyserolit: >TAULUKON PAIKKA> (1) FAO:n ja WHO:n yhteinen elintarvikelisäaineita käsittelevä asiantuntijakomitea (2002) FAO Food and Nutrition Paper 52 Add. 10, s. 23.